text: Paris le 9e Decembre 1650.
  La Princesse douagiere de Condé mourut jeudy, premier du courant, laquelle a fait un testament, qui est entre les mains du President de Nemon, et devoit estre ouvert mecredy dernier en presence de tout le Parlement.
  On dit que le Cardal est allé en Champagne pour tresasseurement s'aboucher avec le duc de Lorraine, et qu'ils se doivent voir à Bar-le-duc, et tient on que ce traitté est fait et que on doit marier une des nieces dudit Carde avec le Prince de FalsebourgPfalsburg., et ledit duc doit donner
  au Roy toutes ses troupes et luy prester deux millions, et ce faisant on luy doit rendre toute la Lorraine.
  Ledit Cardl coucha tres asseurement dimanche dernier à Chalons en Champagne où il y fut receu comme si s'eust esté la persone du Roy, et on dit qu'il a emmené avec luy une nommée la mere Louyse, religieuse qui a esté autre fois a Louviers, laquelle avoit esté condamnée par l'arrest du Parlement de Rouen à estre bruslée toute vifue, pour avoir esté prouvé contre elle, qu'elle estoit nigromentienne et magisienne, et la Reyne luy sauva la vie à la suscitation du cardl Mazarin, et on ne sçait point pourquoy il l'a emmenée avec luy.
  Le Garde de sçeaux de France a dit qu'il estoit fort facile d'enlever le duc de Beaufort, et a asseuré la Reyne qu'au peril de sa vie qu'aucun habitant de Paris ne se mettroit en peine de le secourir. On dit que le duc d'Elbeuf s'est vanté de l'enlever, fût il sur le Pont-neuf, moyenant qu'il ait la permission de la Reyne, et que le Maral de l'hostel soit avec luy.
  Lundy 5e du courant ledit Garde de sceaux envoya querir les gens du Roy de Parlement de Paris, ausquels il declara que le Roy et la Reyne ne vouloient tenir la declaration qui avoit esté donnée en l'an 1648 touchant les prisonniers d'Estat et particulierement touchant les Princes, et que lorsque le Roy donna ladte declaration qu'il ne desiroit y comprendre aucuns prisonniers d'Estat, et que le Roy envoyeroit une declaration au Parlement, portant une surceance jusques à ce qu'il soit en aage, avec deffences audt Parlement de s'assembler pour aucunes affaires d'Estat sans sa permission; le duc d'Orleans a dit la mesme chose à quelques conseilliers du Parlement.
  Le duc de Beaufort et le Coadjuteur de Paris se sont declarez hautement pour la liberté des Princes, pour ne point manquer de pretexte.
  La Reyne et le Cardal ont gratifié le filz du nommé le
  Bard de 12000 ℔ de rente en benefices pour avoir aidé à conduire les Princes au Havre. Ces trois Princes sont chacun en une chambre separée, où à grand peine y voit on le jour, et se vovent ny se parlent en quelque facon que ce soit, sinon à la messe, et lorsqu'ils y sont, il y a une separation entre eux, de peur qu'ils ne se parlent.
  Les Ministres de France travaillent de tout leur pouvoir à se remettre bien avec les Anglois, afin de restablir le commerce et le rendre libre entre les deux nations, comme aussy avec les Hollandois.
  La Reyne se porte mieux qu'elle n'a fait. Son indisposition est cause qu'on n'a pas nommé un gouverneur pour la Guienne; sa Maté a remis les audiences des Ambrs dans quinze jours.
  Celuy qui avoit affiché tous les placcats et tableaux du Cardal, qui ont esté affichez depuis quelque temps par les carrefours de la ville et fauxbourgs et aux portes des eglises de Paris, a esté pris à la Champagne, pense se sauver hors de France, et a esté mené à la conciergerie du palais.